<classify> WAZIRI Mkuu, Kassim Majaliwa ametoa onyo kali kwa Mkurugenzi wa Manispaa ya Shinyanga, Geoffrey Mwangulumbi na Mweka Hazina wa manispaa hiyo, Pascal Makoye kuwa anawataka wabadilike na waache kugombana na badala yake watekeleze majukumu yao ipasavyo.Pia, amemuagiza Mkuu wa Mkoa wa Shinyanga, Zainab Telack azisimamishe kazi kampuni zote zilizopewa zabuni ya kukusanya mapato katika manispaa hiyo, kwa kuwa zimeshindwa kufanya kazi vizuri na zina madeni. Alitoa maagizo hayo jana wakati alipozindua nyumba 10 za askari Polisi katika Manispaa ya Shinyanga eneo la Kambarage.Mradi huo umetokana na Sh milioni 225 zilizotolewa na Rais John Magufuli. Waziri Mkuu alisema viongozi hao wameshindwa kutekeleza majukumu yao, ikiwemo kusimamia kikamilifu ukusanyaji wa mapato na kutoa kazi hiyo kwa kampuni zisizokuwa na uwezo. Alisema mwaka jana walikadiria kukusanya Sh milioni 800 na badala yake walikusanya Sh milioni 500.Alisema manispaa hiyo haiwezi kusonga mbele kimaendeleo, iwapo viongozi wake hawaelewani wanagombana kila siku.Mkurugenzi na wenzako nawaonya kwa mara ya mwisho badilikeni na hakikisheni mnatekeleza majukumu yenu ipasavyo yakiwemo ya ukusanyaji wa mapato, alisema Waziri Mkuu.Akizungumzia kuhusu nyumba za askari Polisi, Waziri Mkuu alisema lengo la ujenzi wa nyumba hizo ni kuhakikisha askari wanaishi katika mazingira mazuri, yatakayowawezesha kutekeleza vizuri majukumu yao.Ili waweze kutekeleza vizuri majukumu yao lazima wawe na makazi mazuri, alisema.Pia, Waziri Mkuu alitoa wito kwa askari waliopewa funguo kwa ajili ya kuishi katika nyumba hizo, wahakikishe wanazitunza vizuri. Kwamba hata inapotokea wamehamishiwa kwenda katika vituo vingine, wale watakaohamia wakute nyumba hizo zikiwa katika mazingira mazuri.Waziri Mkuu alisisitiza kuwa ujenzi wa nyumba hizo ni endelevu, ambapo pia alizitaka idara mbali mbali za serikali, ziendelee na mchakato wa ujenzi wa nyumba zake, kwani wakiwa na nyumba nyingi itapunguza idadi kubwa ya askari wanaoishi uraiani.Awali, Kamanda wa Polisi wa Mkoa, Richard Abwao alisema awali fedha zilizotolewa, zilikuwa zijenge nyumba tisa za vyumba viwili, lakini kutokana na ubunifu waliboresha mradi huo, kwa kuongeza nyumba moja na kuongeza chumba kimoja, hivyo kuufanya mradi huo kuwa na nyumba 10 zenye vyumba vitatu vya kulala.Abwao alimshukuru Rais Magufuli kwa upendo wake mkubwa kwa Jeshi la Polisi Tanzania, kwa kulipatia fedha za kuboresha makazi ya askari. Mradi huo umekamilika kwa gharama ya Sh 278, 565, 500 wastani wa gharama za ujenzi kwa nyumba moja ni Sh 27, 856, 550. Alisema kiasi cha nyongeza cha Sh 53, 565,500 zilitolewa na wadau mbali mbali.  <topic>: kitaifa 